Rino Serra/Le fior dël mal/002


L'albatro 
Sovens për amusesse, j'òmo dl'echipagi 
A ciapo j'albatri, coj grandios osej dij mar, 
Ch'a-i van d'apress, indolent compagn ëd viagi, 
Al navili ch'a va sghijand an sj'abiss amèr. 

Apen-a ch'a son piassasse lì 'n sle plance 
Costi grand re dl'asur, vërgognos e bon a nen, 
A lasso pietosament le gròsse ale bianche 
Come rem trainà a fil d'eva, ch'a servo a nen. 

A l'é gòf e patamòla l'alà viagiator! 
L'é còmich e spòrch adess, chiel così bel prima! 
Un ël bèch con la pipa a-j gatija con fërvor, 
L'àutr, sopiand, ël malavi ch'a volava a mima!

L'é 'l poeta al prinsi dle nivole confrontà 
Che 'nt ël mes ëd la tempesta as na rij ëd l'arcé; 
Ma 'n tèra antrames al rabel esilià 
Soe ale da gigant j'ampedisso 'd marcé! 

Rino Serra
Leteratura piemontèisa
Baudelaire